b'\n_START_ARTICLE_\nKralj ropotajo\xc4\x8dih duhov\n_START_SECTION_\nVsebina\n_START_PARAGRAPH_\nRoman je prvoosebna pripoved dvanajstletnega Egona, ki sku\xc5\xa1a postati normalen najstnik z normalnimi najstni\xc5\xa1kimi problemi odra\xc5\xa1\xc4\x8danja v okolju \xc5\xbeelezarskega mesta v \xc4\x8dasu socialisti\xc4\x8dne Jugoslavije in odhajanja po nakupih v bli\xc5\xbenjo Italijo, v \xc4\x8dasu gramofonov in plo\xc5\xa1\xc4\x8d s popularno zahodno glasbo, vendar mu ne uspeva imeti le normalnih problemov kot vsi ostali, saj se mora medtem izvijati iz prime\xc5\xbea zlorab doma in v \xc5\xa1oli._NEWLINE_Doma je izpostavljen noninim posttravmatskim posledicam prve svetovne vojne, zaradi katerih nona doma halucinira du\xc5\xa1e mrtvih in otroka sili gledati trpe\xc4\x8de podobe svetnikov-mu\xc4\x8denikov ter se opravi\xc4\x8devati haluciniranim podobam iz velike vojne, ki jih vidi le ona. Izpostavljen je tudi zanemarjanju in nalaganju krivde za frustracije s strani matere samohranilke, ki je v konfliktu z nono._NEWLINE_Kot bi zgoraj navedeno ne bilo \xc5\xbee dovolj (in preve\xc4\x8d) za otroka, pa trnovo krono nadene kralju \xc5\xa1e spolna zloraba s strani u\xc4\x8ditelja, ki zlorablja tudi lepo so\xc5\xa1olko, ki jo doma zlorablja tudi njen o\xc4\x8de in ki zato - kot pove pripovedovalec v pojasnilih na koncu romana - najde izhod iz morastega \xc5\xbeivljenja v smrti (samomor). Egon tako lahko le sanja o tem, da bi imel probleme, kakr\xc5\xa1ne imajo njegovi vrstniki, to bi bile njegove sladke sanje._NEWLINE_Egon v romanu pre\xc5\xbeivi, toda za pre\xc5\xbeivetje mora pla\xc4\x8dati visoko ceno - tisto ceno, ki jo pla\xc4\x8da mnogo zlorabljenih otrok. Zaradi dvojnega \xc5\xbeivljenja, ki so ga dnevno prisiljeni \xc5\xbeiveti, in za integracijo katerega bi potrebovali pomo\xc4\x8d odraslega, ki bi mu lahko zaupali in ki bi jih razumel, nimajo druge izbire, kot da pobegnejo v novo identiteto, ki za razliko od pravega otro\xc5\xa1kega jaza, ki je nemo\xc4\x8den, zavlada nad tema\xc4\x8dnim kraljestvom none, mame in \xc5\xa1ole, kot naslovni kralj (njihovih) ropotajo\xc4\x8dih duhov.\n_START_SECTION_\nPrimer satiri\xc4\x8dne komike\n_START_PARAGRAPH_\nDa bi so\xc5\xa1olki Maji prihranil spolno zlorabo s strani u\xc4\x8ditelja telovadbe, Egon vsak teden med telovadbo namesto nje hodi v klet na\xc2\xa0\xc2\xbbpogovore\xc2\xab\xc2\xa0s pedofilskim u\xc4\x8diteljem._NEWLINE_"O ve\xc4\x8dini stvari mu (prijatelju Fricu) nisem mogel pripovedovati: ne o Maji in njeni skrivnosti ne o u\xc4\x8ditelju telovadbe. \xe2\x80\x93 Fric me je neko\xc4\x8d vpra\xc5\xa1al, zakaj toliko sestankujem z njim in sem le momljal. Sam je predlagal in sprejel odgovor, \xc4\x8de\xc5\xa1 \'a te prepri\xc4\x8duje za vstop v partijo\'? Ni opazil nelogi\xc4\x8dnosti, saj sva bila \xc5\xa1e premlada. V partijo si se vpisoval takrat, ko si dobil redno slu\xc5\xbebo, ker brez \xc4\x8dlanstva nisi mogel napredovati." (200)'